Pčolinský, Peter, poslanec NR SR (2018-02-14):
Ďakujem pekne. Vážené dámy, vážení páni, ako isto viete, v Slovenskej republike momentálne prebieha viac ako 3,7 mil. exekučných konaní napriek tomu, že v máji minulého roku koaličná trojka vyhlásila, že ide s exekúciami niečo robiť. Bohužiaľ, do dnešného dňa sme návrh na riešenie tohto problému nevideli. Dokonca podľa medializovaných informácií sa k tomu koaličné strany, keďže nejaké alternatívy dala pani ministerka Žitňanská, koaličné strany ostatné sa k tomu zatiaľ nevyjadrili, hoci do konca januára tak mali urobiť. Tak verím, že v krátkom čase konečne uzrie svetlo sveta návrh tzv. exekučnej amnestie alebo generálneho pardonu zo strany vlády ako vládny návrh. Ale v súvislosti s tým je potrebné sa zamyslieť, čo ešte by sme mohli v tomto smere urobiť pre občanov, urobiť pre zhruba 1 mil. ľudí, ktorí exekúciu majú. Náš návrh zákona je pomerne jednoduchý a hovorí o tom, že chceme zrušiť daň z pridanej hodnoty u exekútorov, resp. aby sa neúčtovala daň z pridanej hodnoty pri odmene exekútora. Veľmi dobre viete, že v prípade, ak sa človek dostane do exekúcie, exekútor si účtuje v zmysle Exekučného poriadku odmenu a tá odmena je 10 % v prípade, ak dlh je uhradený do 14 dní od, od prvej výzvy. V prípade, ak tak neurobí povinný, čiže dlžník, tak odmena exekútora je 20 % z vymáhanej sumy plus tie trovy, hotové výdavky a tak ďalej. My vlastne navrhujeme zrušiť v tomto prípade DPH, pretože pri tejto odmene sa, táto odmena sa vlastne navyšuje o DPH-čku a naším cieľom je ušetriť finančné prostriedky ľuďom. To znamená, bavíme sa, opakujem ešte raz, o 1 mil. ľudí, ktorému by sme dokázali ušetriť 20 % z odmeny exekútora, ktorú musia zaplatiť, resp. budú musieť zaplatiť. Čiže tento návrh je pomerne jednoduchý. Samozrejme, má dopad aj na štátny rozpočet. Ministerstvo financií nedokázalo vyčísliť, aký dopad by tento náš návrh zákona mal, ale bavíme sa rádovo v miliónoch eurách, ktoré na jednej strane budú chýbať niekde v štáte, na druhej strane však ich ušetríme ľuďom. Z môjho pohľadu si myslím, že je legitímne požadovať, aby štát sa podieľal na pomoci ľuďom, keďže už v minulosti vieme, že štát vedel pomôcť súkromnej firme pána Širokého, ktorú oddlžil sumou 100 mil. euro. Vieme z minulosti, že štát sa podieľal sumou 100 mld. slovenských korún pri oddlžení polorozkradnutých slovenských bánk začiatkom, resp. koncom 90. rokov. Čiže bolo by naozaj fér, aby štát v tomto smere nastúpil a pomohol oddlžiť ľudí a týmto opatrením ušetril minimálne tých, resp. ušetril 20 % z toho, čo ľudia by museli zaplatiť. Verím, že podporíte náš návrh zákona, ktorý nie je zložitý, ktorý je jednoduchý, a pomôžeme spoločne ľuďom trošku sa dostať na, do toho, do toho normálneho kolobehu života, pretože ľudia v exekúcii sú dnes v takom čertovom kolese, z ktorého sa nevedia dostať, sú v takom bludnom kruhu. Dokonca aj pán predseda vlády častokrát a rád spomína, že dnes tu máme 50- až 70-tisíc ľudí, ktorí by mohli pracovať, avšak kvôli exekúcii pracovať nepôjdu, lebo sa im to neoplatí. A problém je najmä v tom, že ľudia nie sú schopní splatiť tie svoje dlhy. Tak opakujem, tento návrh im dokáže ušetriť 20 % z odmeny exekútora. Čiže z mojej strany, myslím, že všetko, a nech sa páči, vaše otázky, pán Baránik.